Uniunea Națională a Societăţilor de Asigurare şi Reasigurare din România (UNSAR) a anunțat luni, 11 decembrie, care a fost cea mai mare despăgubire plătită de asigurătorii din România anul trecut, în baza polițelor RCA.
Cea mai mare despăgubire plătită de de asigurătorii din țară a fost acordată în urma unei vătămări grave cauzate de un accident rutier, se arată într-un comunicat al UNSAR.
Asigurătorii din România au plătit anul trecut o despăgubire în valoare de 7,1 milioane de lei, considerată ca fiind cea mai mare plată efectuată în urma unui dosar de daună deschis.
În 2022, companiile de asigurări membre UNSAR au achitat pentru primele 10 cele mai mari daune rezultate din accidente de vehicule despăgubiri în valoare de 36,5 milioane de lei, conform unei analize realizate la nivelul asociației.
De asemenea, anul trecut au fost depuse 400.000 de dosare de daună în urma accidentelor rutiere. În fiecare zi din 2022 s-au plătit despăgubiri de peste 10 milioane de lei.
În prima jumătate a anului 2023, dauna medie plătită în baza polițelor RCA a crescut cu 10%, arată datele oficiale ale Autorității de Supraveghere Financiară.
"Din păcate, un accident rutier poate avea un impact major asupra unei familii – așa cum, din păcate, am văzut și în cazurile constant mediatizate. Mai mult, numărul accidentelor grave rămâne la un nivel alarmant. Tocmai de aceea, prevenția în trafic trebuie să devină o responsabilitate asumată de noi toți" a declarat Alexandru Ciuncan, Președinte și Director General al UNSAR.